Virtuali elektroninio paveldo sistema

**Virtuali elektroninio paveldo sistema** (toliau – VEPIS) – Lietuvos atminties institucijų suskaitmeninto kultūros paveldo informacinė sistema. Informacinė sistema pradėta kurti 2005 m. Tuo metu ji buvo pavadinta Integralia virtualia bibliotekų informacine sistema, tačiau 2010 m. pavadinimas buvo pakeistas į dabartinį. 2010–2012 m. Lietuvos nacionalinė Martyno Mažvydo biblioteka su dar devyniais partneriais už Europos Sąjungos struktūrinių fondų pinigus vykdė projektą „Virtualios elektroninio paveldo sistemos plėtra“. Projekto metu suskaitmeninta 108 tūkstančiai kūrinių, iš jų 99468 įdėti į sistemą.

## Istorija
Lietuvoje skaitmeninimo išsaugojimo kūrimas pradėtas tik 2001 m. Tuo metu Lietuvai aktualios buvo pagrindinės Lundo principuose nurodytos Europos mastu atliekamo skaitmeninimo problemos, iš kurių svarbiausios – fragmentiškas ir nenuoseklus požiūris į skaitmeninimą, technologijų senėjimas, saugojimo talpyklų, paprastų ir bendrų kultūros paveldo prieigos formų stoka. Siekiant užtikrinti kultūros paveldo institucijų bendradarbiavimą ir įsipareigojimus kurti bendrą Lietuvos kultūros paveldo informacinę erdvę, 2005 m. buvo patvirtinta Lietuvos kultūros skaitmeninimo koncepcija, kuri apibrėžė Lietuvos kultūros paveldo skaitmeninimo tikslą, principus ir uždavinius, Lietuvos kultūros paveldo skaitmeninimo objektus, bendruosius jų atrankos kriterijus.

Pagrindiniai kultūros paveldo skaitmeninimo uždaviniai minimi koncepcijoje buvo:

# sukurti integralią, vienodais standartais ir informacijos naudojimo susitarimais pagrįstą Lietuvos kultūros paveldo informacijos sistemą, užtikrinančią ilgalaikį skaitmenintos informacijos išsaugojimą ir prieigą;
# sudaryti palankias kultūros paveldo ilgalaikio išsaugojimo ir vartojimo sąlygas pateikiant skaitmeninę jo kopiją ir informaciją apie jį;
# skatinti aktualizuoti ir skleisti Lietuvos paveldą pasaulio kultūrų įvairovės sąlygomis;
# prisidėti prie integralios informacinės Europos kultūros paveldo erdvės kūrimo.

Be to, 2009 m. siekiant paskatinti atminties institucijose saugomų kultūros paveldo objektų skaitmeninimą, užtikrinti Lietuvos kultūros paveldo saugojimą, integravimą į virtualią kultūros paveldo erdvę ir sklaidą pasaulyje buvo patvirtinta Lietuvos kultūros paveldo skaitmeninimo, skaitmeninio turinio saugojimo ir prieigos strategija. Šia strategijos buvo siekiama sudaryti teisines, organizacines ir kitas reikiamas sąlygas, kad būtų sukurta ir veiktų vientisa Lietuvos kultūros paveldo skaitmeninimo sistemos infrastruktūra, kurti ir plėtoti vientisą skaitmeninto kultūros paveldo paieškos, saugojimo ir prieigos sistemą, skatinti atminties institucijų skaitmeninimo srities specialistų kompetencijos plėtrą, standartizuoti kultūros paveldo skaitmeninimo, saugojimo ir prieigos procesus, aktualinti ir populiarinti Lietuvos kultūros paveldą, integruotis į bendrą skaitmeninę Europos kultūros paveldo erdvę.

## Virtualios elektroninio paveldo sistemos idėjos autorė
VEPIS projekto vadovė ir iniciatorė yra Regina Varnienė-Janssen. Ji yra Vilniaus universiteto Komunikacijos fakulteto Bibliotekų ir informacijos organizavimo mokslinių tyrimų centro docentė, daktarė, skaitmeninimo Lietuvoje pradininkė, Informacijos paslaugų bakalauro jungtinio studijų programų komiteto narė, komunikacijos mokslų jungtinio magistrantūros studijų programų komiteto narė bei IFLA Tarptautinio standartinio bibliografinio aprašo – ISBD peržiūros grupės narė.

Pedagoginė ir mokslinė kvalifikacija:

* Nostrifikuotas socialinių mokslų daktaro laipsnis nuo 1993 m.;
* Pedagogikos mokslų kandidatė nuo 1986 m.

## Partneriai
Organizacijos dalyvaujančios projekte ir teikiančios informaciją apie skaitmenintus kultūros paveldo objektus portalui epaveldas.lt:

* Lietuvos nacionalinė Martyno Mažvydo biblioteka;
* Lietuvos mokslų akademijos Vrublevskių biblioteka;
* Kauno apskrities viešoji biblioteka;
* Vilniaus universiteto biblioteka;
* Klaipėdos apskrities Viešoji I. Simonaitytės biblioteka
* Šiaulių apskrities Povilo Višinskio viešoji biblioteka;
* Panevėžio apskrities Gabrielės Petkevičaitės-Bitės viešoji biblioteka;
* Lietuvos dailės muziejus, Lietuvos teatro, muzikos ir kino muziejus;
* Lietuvos vyriausiojo archyvo tarnyba ;
*Vilniaus apskrites Adomo Mickevičiaus viešoji biblioteka.

## Kolekcijos
Visi sistemoje pateikti suskaitmeninti kultūros paveldo objektai yra suskirstyti į kolekcijas. Kolekcijos yra skirstomos į:

* Spausdinta tekstinė medžiaga: knygos, serialiniai leidiniai ir kiti tęsiamieji ištekliai (TIFF, JPG);

Image: CATECHISMVSA PRAsty Szadei... - VIII dena Meneses Sausia, Metu uszgimima Diewa 1547.jpg
Image: Trumpos żynios apie šv. Povilą apaštalą. „Povilas iš pradżios buvo karštu persekiotoju Jezaus Kristaus...“. - 1862-1904.jpg
Image: Ančiukas Krypčiukas . Jonas Mačiukevičius. - 2000.jpg

* Rankraščiai ir archyvų dokumentai (TIFF, JPG); 

Image: Pergamentų kolekcija. Lenkijos karaliaus ir Lietuvos didžiojo kunigaikščio Kazimiero raštas, kuriuo Žemaičių seniūnui Jonui Kęsgailai (Johannes Kyenſgalowicz) dovanojami trys dvarai Žemaitijoje.jpg
Image: LIETUVOS EVANGELIKŲ REFORMATŲ SINODAS. XI. Lietuvos ir Baltarusijos evangelikų reformatų vietovės. 79.jpg
Image: Kauno magistrato aktų 1564–1569 metų knyga. - 1564-1569.jpg

* Kartografiniai dokumentai (TIFF, JPG); 

Image: LITHVANIA. Per Gerardum Mercatorem cum privilegio.jpg
Image: La Curlande Duché et Semigalle autrefois de la Livonie. La Samogitie Duché en Lituanie.jpg
Image: MAGNI DVCATVS LITHVANIAE Caeterarumq3 Regionum illi adiacentium exacta descrip.jpg

* Garso (WAV, MP3); 
* Meno kūriniai  (TIFF, JPG);

Image: Jonas Urbšys. Lietuvaitė su kanklėmis. Apie 1975.jpg
Image: Senieji Lietuvos atvirukai ir fotografijos. Lietuvos kultūros ir visuomenės veikėjai. Jonas Jablonskis. - 1930.jpg
Image: Stasys Mašalas. Lauknešėlis. 1968.jpg
  
* Vaizduojamasis menas (TIFF, JPG); 

Image: Mikalojus Konstantinas Čiurlionis. Audra. 1904.jpg
Image: Vladas Vaitiekūnas. M. K. Čiurlionis. 1984.jpg
Image: Vladas Drėma. Miškas. 1930.jpg
 
* Lietuvių literatūros klasikos kūriniai (EPUB, Mobipocket, PDF, HTML, TXT). 

Image: Źiwataj_szwętuju.Matejus_Wołonczewskis_wiskupas._-_1858.jpg
Image: Giesmies swietiszkas ir szwintas. Sudietas par kuniga Untana Drazdawska. - 1814.jpg
Image: Sodnas, apynei ir bitys, paraszyta Petro Nērio Lietuvos gaspadoriams. - 1885.jpg
 

Taip pat visos kolekcijos yra išskaidytos ir į tam tikrus laikotarpius. Laikotarpiai susieti su Lietuvos istorijos aspektais bei kultūrinių epochų pokyčiais.

## Finansavimas
VEPIS kūrimas finansuojamas Europos Sąjungos struktūrinių fondų ir Lietuvos Respublikos biudžeto lėšomis, o eksploatacija ir modernizavimas finansuojamas Lietuvos Respublikos biudžeto lėšomis, Europos Sąjungos struktūrinių fondų bei kitų paramos fondų ir (ar) finansinių mechanizmų ir kitų teisėtų finansinių šaltinių lėšomis.

VEPIS sukurtas bei plėtojamas įgyvendinant įvairius skaitmeninimo projektus:

# Intergralios virtualios informacinės sistemos sukūrimas;
# Virtualios elektroninio paveldo sistemos plėtra;
# Skaitmeninimo stebėsenos sistemos sukūrimas;
# Lietuvių literatūros klasikos kūrinių perkėlimas į elektroninę erdvę.

## Visuomenės atsiliepimas
2016−2017 m. Lietuvos kultūros ministerijos užsakymu atlikus naudojimosi elektroninėmis kultūros paveldo paslaugomis tyrimą, nustatyta, kad daugiau nei 70 proc. vartotojų teigė, jog epaveldas.lt portalas yra naudingas, rekomendavimo lygis siekia 42 proc. Pagrindinis portalo privalumas yra patikimi ir kokybiški kultūros paveldo objektai, kuriais remiantis galima atlikti geneologinius tyrimus. Tačiau didelė dalis vartotojų pripažįsta, jog šiame portale yra sudėtinga atlikti paiešką ir pritaikyti filtrus, kitų paslaugų ir funkcijų naudojimas yra ribotas. Jų nuomone, portalo funkcijos ir dizainas yra nepatogūs. Todėl 2018 metais buvo pradėtas vykdyti trejų metų trukmės virtualios kultūrinės erdvės plėtros projektas. Jam įgyvendinti iš ES fondų skirta 8,4 mln. eurų. Atnaujinimais siekiama modernizuoti Virtualią elektroninio paveldo informacinę sistemą, sukurtit 9 naujas elektronines paslaugas, parengti naują skaitmeninį turinį ir sukurti 3 naujas elektronines edukacines priemones.

## Nuorodos
* Lietuvos kultūros paveldo portalas epaveldas.lt

## Šaltiniai